食魚
作者：穆脩
朝代：宋

paragraphs: 南有嘉魚異，常趨四月期。
江天專伺至，烟網密爭垂。
乍戲汀蘋末，初循水荇湄。
競搖輕舴艋，寛罩碧漣漪。
占浦搜深藻，空波出素髭。
數頭餘赤質，二色類銀姿。
貨鬻斯爲切，鮮腴敢暇知。
青錢邀價值，華屋市新奇。
珠沫緣條煦，霜鱗逐刃墮。
扣顱瓊聚骨，剖腋錦分肌。
味佐芳菘愜，香參苦筍宜。
羮甌融膩玉，膾筯罥寒絲。
湘鱓非吾偶，河魴孰與夷。
薦新奚尚鮪，稔毒即殊{魚幾}。
鱸訝休官易，鯖嫌醒酒遲。
自當頻佐膳，所惜易過時。